Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 573/11/6601	Banská Bystrica, 20.3.2015
EEČ : 2-45-55-2015

U Z N E S E N I E

Trestná vec:	obvinený XXXXX  
Prečin:	Podielnictvo podľa § 231 odsek 1 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Banská Bystrica zo dňa 13.2.2014, spisová značka 2 Pv 573/11/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 12.04.2009  v čase okolo 07.20 hod. v XXXXX po spáchaní  zločinu lúpeže na osobe XXXXX, nar. XXXXX, trvale bytom XXXXX, prijal od osoby  XXXXX, nar. XXXXX ktorá vykonala uvedenú lúpež sumu 80,- a 50,- €, ktoré pochádzali  z tejto trestnej činnosti, časť peňazí minul pre svoju potrebu a zvyšok peňazí v  snahe  ukryť  ich pred políciou dal mladistvému XXXXX, nar. XXXXX pričom XXXXX vedel o lúpežnom  prepadnutí a vedel, že  peniaze, ktoré mu  dal XXXXX pochádzajú z trestnej činnosti,  

Uznesením prokurátora Okresnej prokuratúry Banská Bystrica zo dňa 13.2.2014, spisová značka 2 Pv 573/11/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátora Okresnej prokuratúry v Banskej Bystrici pod sp. zn. 2 Pv 573/11/6601 zo dňa 13.02.2014 bolo proti obv. XXXXX trestné stíhanie za prečin podielníctva  podľa § 231 ods. 1 písm. a/  Trestného zákona podmienečne zastavené podľa § 216 ods. 1 Trestného poriadku. Zároveň mu bola určená skúšobná doba v trvaní  12 mesiacov. Uznesenie nadobudlo právoplatnosť dňa 21.02.2014 a skúšobná doba trvala do 21.2.2015.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. 

	Po uplynutí určenej skúšobnej doby boli na obvineného vyžiadané správy z dotknutých orgánov. Z odpisu registra trestov zisťujem, že obvinený nemá iný zápis, než pre ktorý sa viedlo trestné stíhanie, zo správ Obvodného oddelenia PZ XXXXX zisťujem, že obvinený nebol v skúšobnej dobe trestne stíhaný, pričom sa jedná o celoslovenskú lustráciu,  zo správy Odboru všeobecnej vnútornej správy Okresného úradu XXXXX zisťujem, že dňa 28.08.2014 mu bola uložená bloková pokuta vo výške 80 € a to Dopravným inšpektorátom XXXXX za priestupok na úseku dopravy - rýchlosť jazdy, zo správy Mesta XXXXX zisťujem, že v evidencii priestupkov nemá žiaden záznam a na jeho správanie od občanov mesta nezaznamenali žiadne sťažnosti ani iné kritické podnety. Z uvedeného teda vyplýva, že obvinený sa síce dopustil jedného priestupku a to na úseku dopravy, avšak mám za to, že vzhľadom na charakter priestupku a jeho následok sa nejedná o také protiprávne konanie obvineného, ktoré by bránilo jeho osvedčeniu. Tu poukazujem aj na to, že sa nejednalo o priestupok, ktorý je obdobný konaniu, pre ktorý bol obvinený stíhaný. 

	Na základe uvedeného mám za to, že obvinený  počas skúšobnej doby vyhovel uloženým podmienkam. 

	Preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ondrej Tomko
prokurátor